Eskom-hoë: ‘Dít is die beurtkrag-situasie’Foto: Twitter Eskom is vol vertroue dat beplande kragonderbrekings voorlopig iets van die verlede is. Hy meen ook die instandhouding wat hy in Desember aan sy kragsentrales doen, sal die kans op beurtkrag van middel Januarie af verminder. Andrew Etzinger, waarnemende hoof van kragopwekking by Eskom, het Dinsdagoggend tydens ŉ onderhoud op Jacaranda FM se ontbytprogram Breakfast with Martin Bester gesê daar is “vroeë tekens van herstel” by die kragvoorsiener. Wat die vooruitsig van beurtkrag in Desember betref, het Etzinger gesê die vraag na elektrisiteit is altyd laer in Desember omdat nywerhede vir die vakansie sluit. “Vandeesweek sal die vraag wel nog hoog wees, maar goeie werkverrigting deur ons kragsentrales sal waarskynlik neerkom op geen beurtkrag dié week nie.” In volgende week, wanneer die vraag selfs laer behoort te wees, wil Eskom die kans benut om heelwat instandhouding aan sy kragsentrales te doen, het Etzinger gesê. “En dan, teen middel Januarie, wil ons seker maak dat die onderhoudswerk wat ons nou doen, sorg dat ons kragopwekkers in ŉ betroubare toestand is.” Hy het begrip daarvoor dat Eskom onder skoot kom ná twee weke van beurtkrag en erken wanbestuur is een van die redes waarom die kragvoorsiener hom in die huidige benarde situasie bevind. Ons het tien uitvoerende hoofde in die afgelope ses jaar gehad. “Van die aantygings is in sommige gevalle gegrond,” het Etzinger erken. “Ons het ŉ paar jaar van baie onstuimige bestuursveranderings in die organisasie agter die rug, iets in die omgewing van tien uitvoerende hoofde in die afgelope ses jaar. “En natuurlik bevind Eskom hom in die middel van die ‘staatskapingsepisode’, wat beteken daar was senior bestuurders in Eskom wat veel meer daarin belanggestel het om hulself te verryk as om die ligte aan te hou.” Bester wou by hom weet of die bedrag van R1,4 biljoen (“trillion”) wat korrupsie by Eskom die land volgens die energiekenner Ted Blom gekos het, ongegrond en “te bisar” kan wees. “Nee, ek dink nie [dis verregaande] nie,” het Etzinger geantwoord. “Of dit R1,4 biljoen of R400 miljard is, dis baie.” Hy het verduidelik van die kontrakte wat Eskom met myne gesluit het om steenkool aan hulle te lewer, was nie bo verdenking nie. Nadat dit aan die lig gekom het, is die myne in ondernemingsredding geplaas, wat die verskaffing van steenkool onderbreek het. Ons het baie hard daaraan gewerk om kragonderbrekings stop te sit. “Ons het baie hard daaraan gewerk om kragonderbrekings stop te sit en vandag kan ons dit regkry, maar om dié toestand te handhaaf, sal aggressiewe en duur instandhoudingswerk verg aan eenhede wat die afgelope paar jaar effens afgeskeep is.” Gevra wat die situasie met steenkool is na aanleiding van die “fopnuus” dat berge steenkool na China uitgevoer word terwyl Eskom kla oor ŉ tekort daaraan, het Etzinger gesê hulle ervaar wel ŉ tekort by ŉ aantal kragsentrales wat minder steenkool het as die ideaal. Hy sê hulle het die afgelope twee weke goeie vordering gemaak om voorrade by kragsentrales op te bou, maar in sommige gevalle het die steenkool wat ontvang is, nie aan die gehaltemaatstawwe voldoen nie. Etzinger sê Suid-Afrika voer wel steenkool uit. Dit benadeel Eskom omdat die vraag na steenkool uit die buiteland dié brandstof se prys verhoog, maar dis nie die rede vir die tekort daaraan wat die kragvoorsiener ervaar nie. Ten spyte van Etzinger se versekering, waarsku Eskom intussen in ŉ persverklaring wat hy Maandagaand laat uitgereik het die kragnetwerk “bly kwesbaar en wisselvallig”. Hy gee die versekering dat beplande kragonderbrekings net toegepas sal word as dit “absoluut noodsaaklik” is.